Imtella' Ottubru 30, 2021 - Aġġornata 30 Ta' Ottubru, 2021 6:10pm Rapport: Ruth Castillo It-tibdil fil-klima u l-pandemija tal-Covid jinsabu fuq nett fl-aġenda tal-mexxejja tal-aktar ekonomiji b'saħħithom fid-dinja li qed jiltaqgħu għall-G20 fl-Italja. Din hija l-ewwel darba li l-mexxejja tal-G20 qed jiltaqgħu wiċċ imb'wiċċ mill-bidu tal-pandemija. Għalkemm il-President taċ-Ċina Xi Jinping u l-president tar-Russja Vladimir Putin għażlu li jingħaqdu mal-mexxejja l-oħra b'mod virtwali minn pajjiżhom. Fil-ftuħ tal-laqgħa, il-Prim Ministru Taljan, Mario Draghi qal li l-multilateraliżmu huwa l-aħjar tweġiba għall-problemi li naffaċċjaw illum. Waqt li għaddejja l-laqgħa, diversi mexxejja kellhom laqgħat oħra fosthom dik bejn il-President tal-Istati Uniti Joe Biden, il-Prim Ministru tar-Renju Unit Boris Johnson, il-President Franċiż Emmanuel Macron u l-Kanċillier tal-Ġermanja Angela Merkel dwar l-ambizzjonijiet nukleari tal-Iran. Il-mexxejja tal-G20 qed jiltaqgħu lejliet il-ftuħ ta' konferenza kruċjali dwar it-tibdil fil-klima – il-COP 26 fi Glasgow l-Iskozja. Il-pajjiżi f'dan il-grupp: dsatax individwali u l-Unjoni Ewropea bħala grupp – hu stmat li jikkawżaw mat-80% tal-emmissjonijiet tad-dinja. Sadanittant eluf ta' attivisti favur l-ambjent niżlu fit-toroq ta' Ruma fi protesta paċifika biex jitolbu lill-mexxejja dinjin biex jaġġixxu issa biex isalvaw il-pjaneta. Skont abbozz tal-komunikat finali, il-pajjiżi tal-G20 jidher se jsaħħu bi ftit l-isforzi tagħhom biex jillimtaw iż-żieda fit-temperatura tad-dinja b'1.5 gradi celsius – il-livell li x-xjenzati qalu li huwa meħtieġ biex ikun evitat diżastru. Mistennija jaqblu li għandhom jissaħħu l-pjani nazzjonali biex irażżnu l-emissjonijiet għalkemm ma jgħidux kif. Il-Membru Parlamentari Ewropew Cyrus Engerer ġie magħżul minn fost il-Membri tal-Parlament Ewropew fid-delegazzjoni ta' politiċi għall-COP26 fi Glasgow fl-Iskozja. Fi stqarrija, is-Sur Engerer qal li ma għadux iż-żmien ta' diskussjonijiet iżda dan hu ż-żmien għal azzjoni konkreta dinjija u urġenti biex innaqqsu l-impatt negattiv tal-ħsara li għamilna bħala bnedmin matul l-aħħar diċenji.